b'\n_START_ARTICLE_\nMatti Hiukka\n_START_SECTION_\nUra\n_START_PARAGRAPH_\nHiukka on Rovaniemen Palloseuran kasvatti ja debytoi Veikkausliigassa RoPS:n riveiss\xc3\xa4 kaudella 1995. Hiukka pelasi RoPS:ssa nelj\xc3\xa4 kautta ja voitti kaudella 1998 11 maalillaan Veikkausliigan maalikuninkuuden. Kaudeksi 1999 Hiukka siirtyi FC Jokereihin k\xc3\xa4yty\xc3\xa4\xc3\xa4n ensin n\xc3\xa4ytill\xc3\xa4 mm. Norjassa ja Skotlannissa. Hiukka on pelannut my\xc3\xb6s Suomen A-maajoukkueessa 1990-luvun lopussa. FC Jokereista Hiukka siirtyi Helsingin Jalkapalloklubiin. H\xc3\xa4n on ehtinyt pelata my\xc3\xb6s Hapoel Ironi Rishon Letzionssa Israelin toiseksi korkeimmalla sarjatasolla ja Tampere Unitedissa ennen siirtymist\xc3\xa4\xc3\xa4n takaisin Rovaniemelle. Kaudella 2004 Hiukka pelasi j\xc3\xa4lleen RoPSissa. H\xc3\xa4n siirtyi kaudeksi 2005 FC Santa Clausiin, mutta on k\xc3\xa4ynyt lainalla joukkueessa pelatessaan muun muassa FC Lynxiss\xc3\xa4 ollen joukkueen paras maalintekij\xc3\xa4 13 maalillaan kaudella 2006 ja Rovaniemen Palloseurassa kaudella 2006. Hiukka toimii my\xc3\xb6s Santa Clausin pelaajavalmentajana. Kaudella 2010 FC Santa Claus eteni Hiukan johdolla Ykk\xc3\xb6sen nousukarsintoihin, mutta h\xc3\xa4visi ratkaisevassa viimeisess\xc3\xa4 peliss\xc3\xa4 Helsingin IFK:lle, joka nousi Ykk\xc3\xb6seen. Tammikuussa 2011 Hiukan uutisoitiin siirtyneen John Allenin aisapariksi Rovaniemen Palloseuran kakkosvalmentajan paikalle. Allenin saatua potkut elokuussa 2011, Hiukasta tuli RoPS:n p\xc3\xa4\xc3\xa4valmentaja._NEWLINE_Maaliskuussa 2015 Hiukka nimitettiin RiPS:n kakkosvalmentajaksi, mutta jo viikon p\xc3\xa4\xc3\xa4st\xc3\xa4 nousi p\xc3\xa4\xc3\xa4valmentajaksi kun Mike Belfield vapautettiin teht\xc3\xa4v\xc3\xa4st\xc3\xa4._NEWLINE_Lokakuussa 2016 Hiukka nimettiin H\xc3\xa4meenlinnan H\xc3\xa4rm\xc3\xa4n p\xc3\xa4\xc3\xa4valmentajaksi 2+1-vuotisella sopimuksella. H\xc3\xa4n aloitti teht\xc3\xa4v\xc3\xa4ss\xc3\xa4\xc3\xa4n saman vuoden marraskuussa.'